“O‘zbekiston milliy elektr tarmoqlari” AJ 2023 yil yakuniga qadar, “O‘ztransgaz” AJ 2024 yil yakuniga qadar xalqaro kredit reytingini olishi lozim. Bu prezident tomonidan 8 aprel kuni imzolangan farmonda nazarda tutilgan. Shuningdek, ular moliyaviy intizomga qat’iy rioya etgan holda mustaqil ravishda xalqaro banklar va kapital bozoridan mablag‘ jalb etishga erishishi talab etiladi. Xalqaro moliya institutlari va konsultantlar xulosalari asosida “Hududgazta’minot” AJ va “Hududiy elektr tarmoqlari” AJ faoliyatini takomillashtirish , jumladan, ularning operatsion samaradorligini oshirish, sohaga xususiy sektorni jalb qilish bo‘yicha 2022 yil 1 sentabrgacha hukumat qarori qabul qilinadi. Mazkur qarorda, tajriba tariqasida, dastlab 14ta shahar va tumanda, aholi uchun belgilanadigan tariflarni oshirmagan holda tabiiy gaz va elektr energiyasini ulgurji xarid qilish va sotish funksiyasini xususiy operatorga berish ko‘zda tutiladi.